Poul Qvist Jørgensen (S), 2002-04-11:
På en del af områderne i ministerens besvarelse vil jeg gerne sige tak og så selvfølgelig koncentrere mig om de punkter, hvor vi ikke synes, der er så stor grund til at sige tak.
Jeg vil godt bekræfte, at der er forvirring om afgifterne, specielt ude i marken er der forvirring om afgifterne, og det skal jeg vende lidt tilbage til.
Jeg havde jo et konkret spørgsmål om ministerens enighed
med sin forgænger ud i embedet
Det synes jeg ikke at jeg fik noget direkte svar på, men indirekte kom det jo, fordi der blev sagt ting, som at regeringen vil støtte de væsentlige forfattere, vil støtte de vigtigste bidrag og lignende.
Hvis man vil holde fast i det, så har man altså et problem i forhold til de formuleringer, der ligger omkring tildelingskriterierne for biblioteksafgiften både i forhold til lovens ånd og bogstav og i forhold til de udvalgsarbejder, der er pågået i 1991 og igen i, så vidt jeg husker, 1998. For mig at høre
Hvad siger EU til de formuleringer, som kulturministeren
nu giver udtryk for,
i forhold til de udtalelser, der kom fra EU i 1991, hvor man jo netop lagde vægt på, at det var til danske forfattere, som skriver på dansk
Der var ikke nogen kvalitetsvurdering i det, vil jeg sige til kulturministeren.
Jeg har fuld respekt for, og jeg noterer mig med glæde, at man gerne vil støtte de væsentligste forfattere og støtte de vigtigste bidrag, men det skal ikke gøres over biblioteksafgiften, for uanset hvor meget man vender og drejer det, kan det ikke bortforklares, at det kan forstås som en kulturstøtte, der gives for vederlagsfri benyttelse af bibliotekernes bogbestand.
Til gengæld vil jeg gerne notere, at det var tilfredsstillende at høre ministerens udtalelse om, at ministeren vil holde ganske nøje øje med, hvad der sker på bloktilskudsområdet - det ord blev ikke brugt, det indrømmer
jeg, men det var jo det, der var ideen i det - i forhold til kommunernes biblioteker.
Med hensyn til, om der bliver solgt mange eller få bøger, svirrer det jo med oplysninger.
I hvert fald har Politiken i dag en historie, som peger i en anden retning end den, ministeren angav, men lad os nu se, hvad der er op og ned på det. Jeg synes, at jeg savner et klart svar på spørgsmålet om, hvordan ministeren vil forholde sig i forhold til de 2 mio. kr., som ministeren har fundet som en del af de 10 mio. kr. af tipsmidlerne.
De afgiftsberettigede forfattere er vant til den praksis, hvor de senest får deres penge i juli måned, i øvrigt baseret på optællinger året før.
Jeg er meget spændt på, om jeg kan få at vide i dag eller ved en given hurtig lejlighed, hvordan man egentlig har forestillet sig, at Litteraturrådet skulle kunne finde ud af noget som helst om de 2 mio. kr., så længe ikke engang biblioteksafgiften er beregnet, endsige inden der har været mulighed for at klage over den. Der er simpelt hen så mange løse ender endnu.
En af de ubehagelige løse ender er jo den, som vi har set i dag med en temmelig stor, tung henvendelse fra Dansk Forfatterforening, som vi naturligvis i sagens natur ikke har kunnet nå at få foretaget nogen særlig bearbejdning af, men vi har fået henvendelsen i dag.
Den er dateret den 9. april, og den giver anledning til et forslag til en vedtagelse, som jeg hermed vil fremsætte på vegne af mig selv - så høflig er man jo - hr. Ole Sohn fra SF, hr. Naser Khader fra Det Radikale Venstre, hr. Keld Albrechtsen fre Enhedslisten og fru Bodil Kornbek fra Kristeligt Folkeparti: Forslag til vedtagelse »Idet Folketinget konstaterer, at der fra Dansk Forfatterforening ved deres henvendelse dateret den 9. april d.å. er rejst kvalificeret tvivl om lovligheden i den påtænkte fordeling af biblioteksafgiften, pålægger Folketinget kulturministeren at udarbejde et lovforslag vedrørende biblioteksafgiften, således at påstanden om ekspropriation udelukkes, og således at Folketinget får reel mulighed for en egentlig lovbehandling.«